b'\n_START_ARTICLE_\nPeak oil\n_START_PARAGRAPH_\n\xc2\xabPeak oil\xc2\xbb, eller Hubbert\'s Peak of Oil Production etter den amerikanske geologen og geofysikeren M. King Hubbert, er en betegnelse p\xc3\xa5 toppunktet i utvinning av olje fra ett eller flere oljefelt. Begrepet refererer til en grafisk kurve over utvinningstakten. Tapping av olje fra et oljefelt f\xc3\xb8lger alltid f\xc3\xb8rst en oppadg\xc3\xa5ende kurve fra man starter utt\xc3\xb8mmingen til man n\xc3\xa5r peak (topp), deretter f\xc3\xb8lger den en nedadg\xc3\xa5ende kurve. Dette er for\xc3\xa5rsaket av egenskaper i sedimentene som holder oljen i bakken og dessuten av den tekniske apparatur som er installert for \xc3\xa5 ta opp oljen. Norge n\xc3\xa5dde sin samlede produksjonstopp i 2000. Sentralbanksjef Svein Gjedrem p\xc3\xa5pekte i et foredrag for N\xc3\xa6ringsforeningen i Trondheim 28. november 2007 at den norske oljeproduksjonen er p\xc3\xa5 vei nedover. Den var p\xc3\xa5 dette tidspunktet (2007) p\xc3\xa5 niv\xc3\xa5 med produksjonen i 1994,_NEWLINE_og oljeproduksjonen p\xc3\xa5 norsk sokkel har avtatt med gjennomsnittlig fire prosent per \xc3\xa5r siden 2000, da den l\xc3\xa5 p\xc3\xa5 3,1 millioner fat per dag._NEWLINE_Man m\xc3\xa5 skille mellom oljereserver og utvinningstakt. Man kan ha enorme reserver, men likevel en begrenset utvinningstakt. Det som gj\xc3\xb8r at \xc2\xabpeak oil\xc2\xbb i dag er et stadig mer aktuelt tema er at det er den globale produksjonstoppen man snakker om, og at verdens daglige utvinning av olje om ikke lenge vil stoppe p\xc3\xa5 et niv\xc3\xa5 der den ikke lenger kan tilfredsstille verdens samlede behov for olje. Den utgj\xc3\xb8r per august 2007 ca. 85 millioner fat per dag. Etter \xc2\xabpeak\xc2\xbb vil oljeproduksjonen bare g\xc3\xa5 nedover._NEWLINE_I en verden der det \xc3\xb8konomiske systemet er basert p\xc3\xa5 en kontinuerlig ekspansjon, vil \xc2\xabpeak oil\xc2\xbb representere en trussel mot selve systemet. _NEWLINE_Grunnen til at \xc2\xabpeak oil\xc2\xbb kan skape problemer for \xc3\xb8konomisk vekst er hovedsakelig at det blir f\xc3\xa6rre ressurser \xc3\xa5 fordele, og at det ikke finnes et like godt alternativ til den oljen man mister. \xc2\xabPeak oil\xc2\xbb kan da fort f\xc3\xb8re til at verdens\xc3\xb8konomien krymper.\n_START_SECTION_\nKonsekvenser\n_START_PARAGRAPH_\nFor hver kalori mat som blir spist i USA g\xc3\xa5r det med 10 kalorier i form av petroleum i produksjon og transport (da er oppvarming og nedkj\xc3\xb8ling ikke tatt med). Dette brukes av mange peak oil-eksperter som et argument for at det vil oppst\xc3\xa5 hungersn\xc3\xb8d n\xc3\xa5r verdens samlede oljeproduksjon begynner \xc3\xa5 synke.\n_START_SECTION_\nUenighet om peak oil\n_START_PARAGRAPH_\nDet er stor uenighet om \xc2\xabpeak oil\xc2\xbb-teorien blant verdens oljeeksperter og -organisasjoner. Estimatene varierer fra en oppfatning at vi allerede har passert produksjonstoppen (2005), til Opec (Organisasjonen av oljeeksporterende land) som benekter at problemstillingen i det hele tatt er reell.\n_START_SECTION_\nNorsk film om peak oil\n_START_PARAGRAPH_\nDen norske filmprodusenten Amund Prestegard har laget filmen "PEAK OIL \xe2\x80\x93 Imposed by Nature"  som tar for seg problematikken. \xc2\xabImposed by Nature\xc2\xbb er finansiert av Norsk filmfond og Fritt Ord, og distribueres som DVD via Internett._NEWLINE_I mars 2006 arrangerte Polyteknisk Forening en visning av Prestegards film i samband med et seminar om \xc2\xabpeak oil\xc2\xbb. Foredrag ble holdt av Aage Figenschou og Olve Torvanger.'